Rådets beslutning

af 20. marts 2000

vedrørende den støtte, der ydes i Italien af RIBS SpA i henhold til den italienske lov nr. 700 af 19. december 1983 om sanering af sukkerroesektoren

(2000/257/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 88, stk. 2, tredje afsnit,

under henvisning til begæring indgivet af regeringen for Den Italienske Republik den 4. januar 2000, og

ud fra følgende betragtninger:

(1) I henhold til artikel 46 i Rådets forordning (EØF) nr. 1785/81 af 30. juni 1981 om den fælles markedsordning for sukker(1) er det tilladt: i) at yde tilpasningsstøtte til sukkerroeproducenter og efter omstændighederne til sukkerproducenter, ii) at foretage tilpasning af denne støtte, hvis det er påkrævet som følge af usædvanlige forhold i forbindelse med planerne for omstrukturering af sukkersektoren i Italien.

(2) Med lov nr. 700 af 19. december 1983 om bestemmelser til sanering af sukkerroesektoren oprettede Italien det offentlige finansieringsselskabs RIBS SpA, der fik til opgave at fordele støtten til sukkerproducenterne i forbindelse med omstruktureringsplanerne, hovedsagelig i form af lånekapital.

(3) I medfør af artikel 46 i forordning (EØF) nr. 1785/81 med senere ændringer udarbejdede Italien to generelle omstrukturerings- og omlægningsplaner for sukkerroesektoren i perioden 1984/1985-1995/1996, som Kommissionen godkendte i sine beslutninger, der meddeltes ved skrivelse SG(84) D/6750 af 23. maj 1984 og SG(91) D/11490 af 20. juni 1991.

(4) I kraft af disse generelle omstruktureringsplaner har Den Italienske Republik iværksat en række særlige støtteforanstaltninger vedrørende visse virksomheder, som er blevet godkendt af Kommissionen, og som har medvirket til at igangsætte en gennemgribende og reel omstrukturering af denne sektor.

(5) Visse interventioner har endvidere fundet sted, uden at de blev meddelt i medfør af traktatens artikel 88, stk. 3.

(6) Kommissionen har afsluttet den overtrædelsesprocedure, der blev indledt for de interventioner, som RIBS har foretaget til fordel for fabrikkerne i Celano (Nusam SpA og Sadam Abruzzo SpA) og Castiglion Fiorentino (Sadam Castiglionese SpA), med en delvis negativ beslutning K(1999) 1363 af 11. maj 1999, som den italienske regering har indgivet klage over til Domstolen for De Europæiske Fællesskaber.

(7) Kommissionen har indledt en overtrædelsesprocedure for interventionerne til fordel for fabrikken i Ostellato (firma CO.PRO B), som meddelt ved skrivelse SG(96) D/1257 af 11. januar 1996.

(8) Den italienske regering sørgede i august 1999 for at indberette følgende interventioner: a) særplanen vedrørende PONTECO, b) særplanen vedrørende COMAGRI, c) genforhandling af lån til COPROB, d) genforhandling af lån til SADAM-SECI, e) genforhandling af lån til ISI.

(9) Den italienske regering har desuden underrettet Kommissionen om særplanen for SPAI SpA vedrørende konservesindustrien, som blev godkendt den 25. marts 1992 i henhold til den generelle omstrukturerings- og omlægningsplan for sukkerroesektoren for perioden 1991-1996, der åbnede mulighed for at finansiere virksomhed inden for agroindustrien i områder, hvor det havde været nødvendigt at nedlægge sukkerfabrikker. Særplanen for SPAI SpA blev efterfølgende tilbagekaldt den 11. oktober 1994.

(10) De i betragtning 6, 7 og 8 omhandlede interventioner ligner med hensyn til mål og resultater i det væsentlige dem, der tidligere var blevet iværksat i henhold til de generelle omstruktureringsplaner, og som var blevet godkendt af Kommissionen. Disse interventioner er nødvendige for at fuldføre omstruktureringsprocessen i denne sektor, og hvis de ikke godkendes, vil saneringen af sektoren være i fare, og den økonomiske stabilitet for flere tusind små bedrifter med aktiviteter på forskellige områder inden for sukkerroeproduktion vil lide skade.

(11) Den samlede støtte, der blev ydet i perioden 1984-1992 til de i betragtning 6, 7 og 8 omhandlede sukkerproducenter, beløber sig til 66,9 mio. EUR med en gennemsnitlig årlig indvirkning svarende til ca. 0,5 % af interventionsprisen for sukker, idet virkningerne på konkurrencen og samhandelen mellem medlemsstaterne er temmelig uvæsentlig.

(12) Den tildelte støtte vedrører stort set alle virksomheder i sektoren med et dyrkningsareal på ca. 265000 ha samt de ca. 65000 landbrugsbedrifter i sukkerroeproduktionsområdene.

(13) SPAI SpA er i øjeblikket under likvidation, og RIBS er med i likvidationsproceduren.

(14) Der foreligger derfor særlige omstændigheder, som betyder, at den støtte, der ydes af den italienske regering, kan anses for at være forenelig med fællesmarkedet på de i denne beslutning fastsatte betingelser -

VEDTAGET FØLGENDE BESLUTNING:

Artikel 1

1. Som forenelige med fællesmarkedet betragtes følgende interventioner, der er gennemført af det offentlige finansieringsselskab RIBS SpA:

- særplanen vedrørende PONTECO af 19. december 1989 til et beløb af 5297000 EUR i bruttostøtte

- særplanen vedrørende COMAGRI af 21. september 1990 til et beløb af 15920000 EUR i bruttostøtte

- genforhandling af lån til COPROB af 25. marts 1992 til et beløb af 2286000 EUR i bruttostøtte

- genforhandling af lån til SADAM-SECI af 25. marts 1992 til et beløb af 376000 EUR i bruttostøtte

- genforhandling af lån til ISI af 2. august 1991 til et beløb af 20370000 EUR i bruttostøtte

- intervention til fordel for COPROB af 28. juni 1990, der er genstand for en overtrædelsesprocedure, til et beløb af 847000 EUR i bruttostøtte.

2. Som forenelige med fællesmarkedet betragtes tillige de interventioner, der er gennemført af RIBS SpA til fordel for SPAI SpA af 25. marts 1992 til et beløb af 8567000 EUR i bruttostøtte.

3. Den italienske regering bemyndiges til at yde støtte til de støttemodtagere, der er omhandlet i den delvis negative beslutning K(1999) 1363 af 11. maj 1999 i et omfang svarende til de beløb, som de pågældende skulle tilbagebetale.

Artikel 2

Denne beslutning er rettet til Den Italienske Republik.

Udfærdiget i Bruxelles, den 20. marts 2000.

På Rådets vegne

L. Capoulas Santos

Formand

(1) EFT L 177 af 1.7.1981, s. 4. Forordningen er ophævet og erstattet af forordning (EF) nr. 2038/1999 (EFT L 252 af 25.9.1999, s. 1).